DA Den Europæiske Unions Tidende C 91/12

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 91/10)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»GINJA DE ÓBIDOS E ALCOBAÇA«

EU-nr.: PT-PGI-0005-01143 – 6.8.2013

BOB ( ) BGB ( X )

1. Navn

»Ginja de Óbidos e Alcobaça«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Ginja de Óbidos e Alcobaça« er kirsebær af sorten »Galega« tilhørende Rosaceae-familien, Prunoideae-undergruppen, blommearten (Prunus) og underarten surkirsebær (Prunus cerasus L.), der dyrkes i det afgrænsede geografiske område og især er karakteriseret ved sin røde farve, ringe størrelse og den let flade form. Frugtens kemiske og organoleptiske egenskaber er følgende:

a) Kemiske egenskaber

Analyser af stikprøver viser følgende værdier med hensyn til totalt syreindhold og sukker:

Parametre Mindsteværdier Maksimale værdier Totalt syreindhold (g/l æblesyre) 16 20 Totalt sukkerindhold (°Brix) 16 20

b) Organoleptiske egenskaber

»Ginja de Óbidos e Alcobaça« udmærker sig ved sin intense aroma og sin sursøde velafbalancerede smag, som skyldes den høje koncentration af både sukker og syre. Blød frugtpulp, men med en fast tekstur.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Både produktionen og høsten skal finde sted inden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, den registrerede betegnelse henviser til

Mærkningen for »Ginja de Óbidos e Alcobaça« skal indeholde følgende angivelser:

1. Ginja de Óbidos e Alcobaça — Indicação Geográfica Protegida eller Ginja de Óbidos e Alcobaça IGP

2. Logoet for Ginja de Óbidos e Alcobaça angives nedenfor:

4. Præcis afgrænsning af det geografiske område

Det geografiske produktionsområde for »Ginja de Óbidos e Alcobaça« er begrænset til kommunerne Óbidos, Alcobaça, Nazaré, Caldas da Rainha, Bombarral, Cadaval og til følgende freguesias (mindre administrative enheder): Juncal, Calvaria de Cima, Pedreiras, Porto de Mós (São João Baptista), Porto de Mós (São Pedro), Serro Ventoso og Arrimal i Porto de Mós kommune.

5. Tilknytning til det geografiske område

Produktionsområdet for »Ginja de Óbidos e Alcobaça« er beliggende mellem bjergkæden Serra dos Candeeiros og Atlanterhavet, og det er ensbetydende med, at det afgrænsede geografiske område har et meget specifikt og karakteristisk mikroklima. Hertil kommer, at jorderne er meget velegnede til dyrkning af »Ginja de Óbidos e Alcobaça« og er med til at give denne frugt sin meget høje organoleptiske kvalitet og specifikke egenskaber (se punkt 3.2), som adskiller den fra surkirsebær dyrket i andre regioner.

På grund af Atlanterhavets nærhed er temperaturerne i regionen stabile, og døgntemperaturene ligger på omkring 15 °C. Den samlede årlige nedbørsmængde ligger årligt på mellem 600 og 900 mm i Candeeiros-bjergkæden. Luftfugtigheden påvirkes af havets nærhed og de dominerende vinde fra nord og nordøst, og den årlige luftfugtighed er på omkring 80 %.

Antallet af solskinstimer er resultat af både middelhavspåvirkningen og de lokale skydannelser, og det ligger på mellem 2 400 og 2 500 timer.

Alle disse særlige betingelser (temperatur, luftfugtighed, skydannelse og antallet af solskinstimer), som skyldes havets nærhed og bjergmassivet Aire-Candeeiros-Montejunto, der løber fra nord til syd parallelt med havet, gør det muligt at dyrke surkirsebær, hvis særlige kombination af et stort sukkerindhold og det totale syreindhold adskiller »Ginja de Óbidos e Alcobaça« fra surkirsebær produceret i andre regioner.

»Ginja de Óbidos e Alcobaça«, som dyrkes i det afgrænsede geografiske område, er et rødt bær med et højt sukkerindhold, der modsvares af et højt syreindhold, og det giver frugten en sursød smag og en intens aroma, som er afgørende egenskaber for dens anvendelighed som ingrediens i næringsmidler og fødevarer.

I regionen fremstilles der likører, teer og marmelader, hvis renommé netop skyldes anvendelsen af »Ginja de Óbidos e Alcobaça« og denne frugts høje sukker- og syreindhold, som sikrer produkterne den karakteristiske sursøde smag.

Hertil kommer, at den menneskelige faktor har afgørende betydning i forbindelse med dyrkningen af »Ginja de Óbidos e Alcobaça«. Der er således gennem flere generationer af lokale producenter videreført nyttig knowhow baseret på empirisk viden.

Denne knowhow kommer navnlig i spil i forbindelse med bestemmelsen af den ideelle modenhedsgrad (koncentration af sukker og syre), som frugterne skal have på tidspunktet for høsten, der finder sted inden for et interval på ca. 20 dage og sker fortløbende, fordi frugterne ikke samtidigt har den samme ideelle modenhedsgrad.

Når det rigtige høsttidspunkt skal vælges, foretages der en vurdering af frugternes røde farve, som de lokale producenter bestemmer ud fra de erfaringer, de har gjort sig over meget lang tid.

Det var oprindeligt munke, som begyndte at opdyrke de områder, der nu svarer til produktionsområdet for »Ginja de Óbidos e Alcobaça«, og de var herigennem i stand til at spille en meget dominerende rolle inden for handelen i området.

Det renommé, som »Ginja de Óbidos e Alcobaça« nyder, udnyttes også i forbindelse med diverse PR-aktiviteter og -arrangementer. »Ginja de Óbidos e Alcobaça« er på forskellige tidspunkter blevet omtalt af den regionale presse og diverse sammenslutninger inden for sektoren, og det er blevet påpeget, at der er tale om en kvalitetsfrugt, som er af betydning for det geografiske område.

Det afgrænsede geografiske område, hvor »Ginja de Óbidos e Alcobaça« produceres, er det sted, hvor denne frugt kan siges at høre hjemme. Det fremgår af historiske dokumenter og kommer også til udtryk i de særligt udsøgte egenskaber, frugten opnår netop i dette område.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning).

http://www.dgadr.mamaot.pt/images/docs/val/dop_igp_etg/Valor/doc/CE_Ginja_ObidosAlcobaca.pdf

(1) EUT L 343 af 14.12.2012, s. 1.